
                   1. Situaţia din Transnistria


                   În Republica Separatistă Nistreană a fost introdusă starea excepţională în economie după ce autorităţile ucrainene au decis să aplice, cu începere din 3 martie a.c., o decizie comună a premierilor din Republica Moldova şi Ucraina. Potrivit acestei decizii, mărfurile produse în Transnistria vor putea intra, pe viitor, în Ucraina doar în baza actelor vamale eliberate de autorităţile Republicii Moldova, nu şi de cele transnistrene ca până acum. Autorităţile de la Chişinău au încercat din anul 2001 să convingă Ucraina să nu accepte actele vamale ale administraţiei transnistrene, ci doar pe cele perfectate la Chişinău, singurele recunoscute pe plan internaţional. 

                   Primul-ministru al Republicii Moldova, Vasile Tarlev, a declarat că nu este vorba de o blocadă economică, aşa cum acuză administraţia de la Tiraspol. „Întreprinderile din regiunea nistreană vor putea să-şi continue nestingherit activitatea după ce se vor înregistra la Chişinău. Ele vor beneficia de anumite facilităţi fiscale, spre deosebire de întreprinderile din celelalte zone ale Republicii Moldova”, a subliniat premierul V. Tarlev. 

                   În opinia sa, noul regim vamal aplicat de către Ucraina nu este altceva decât o recunoaştere a integrităţii teritoriale a Republicii Moldova. „În primul rând, aceasta este recunoaşterea independenţei şi integrităţii teritoriale a Republicii Moldova de către statul vecin ucrainean. În al doilea rând, este vorba de acţiuni comune pentru contracararea contrabandei şi a traficului ilegal de mărfuri. Mai mult decât atât, credem că este vorba de onorarea de către Ucraina a unor angajamente bilaterale, interguvernamentale şi internaţionale," a afirmat premierul Republicii Moldova. 

                   La rândul său, liderul administraţiei transnistrene, Igor Smirnov, a calificat noile reguli vamale impuse de către Ucraina drept "o moarte lentă pentru Transnistria" şi a acuzat această ţară de faptul că a renunţat la imparţialitate în calitatea sa de stat garant şi mediator al conflictului transnistrean. Potrivit lui Igor Smirnov, Ucraina ar fi introdus noile reguli vamale sub presiunea Occidentului. El a mai spus că în aceste condiţii de blocadă economică, Rusia este singurul stat în care administraţia de la Tiraspol îşi mai poate pune speranţa. În acest fel, Transnistria, care exporta până acum mărfuri în regim calificat de Chişinău de contrabandă pierde zilnic sume estimate la 2 - 3 milioane de dolari, potrivit oficialităţilor de la Tiraspol. 

                   După ce Ucraina a introdus noile reguli la frontieră, administraţia transnistreană a creat o celulă de criză care urmează să coordoneze activitatea celor mai importante întreprinderi. Executivul de la Tiraspol, urmează să instituie un control strict asupra tuturor domeniilor vitale, inclusiv asupra celui alimentar, financiar şi energetic.

                   O delegaţie condusă de Valerii Keneaikin, înalt funcţionar al Ministerului Afacerilor Externe al Rusiei, a vizitat regiunea nistreană, declarând că Rusia nu-i abandonează pe aceia care au nevoie de sprijin. Delegaţia şi-a exprimat îngrijorarea cu privire la efectele pe care le-ar putea avea asupra funcţionării centralelor electrice din Transnistria aşa numita blocadă economică. De asemenea, ministrul rus de externe Serghei Lavrov a cerut să fie luate măsuri urgente pentru evitarea unei blocade economice împotriva Transnistriei. "Părţile implicate trebuie să se consulte de urgenţă pentru a reglementa situaţia şi pentru a împiedica o blocadă economică", a declarat Serghei Lavrov. În opinia şefului diplomaţiei ruse, trebuie angajate toate mecanismele existente, inclusiv Comisia de control mixtă, pentru a asigura aplicarea în întregime a Memorandumului din 1997 dintre Chişinău şi Tiraspol ce acorda Transnistriei libertate economică.


                   În regiunea separatistă au avut puternice reacţii de protest, care au cuprins pichetări, declaraţii de solidarizare cu conducerea de la Tiraspol, condamnări ale Republicii Moldova, dar mai ales denunţarea noii atitudini a oficialităţilor ucraieniene. Liderul fracţiunii “Rodina” a Dumei de Stat a Federaţiei Ruse, Dmitri Rogozin, a declarat că “Rusia trebuie să acţioneze ferm şi, luând în consideraţie voinţa populaţiei Transnistriei, să adopte, în sfârşit, o hotărâre privind recunoaşterea Republicii Moldoveneşti Nistrene drept parte a Federaţiei Ruse”. Potrivit oficialului rus, recunoaşterea de către ţara sa a Transnistriei drept parte a Rusiei, “va fi justificată atât din punctul de vedere al legislaţiei ruse, cât şi din cel al dreptului internaţional, luând în consideraţie faptul că statutul Transnistriei este unic şi nu poate fi soluţionat în cadrul convenţiilor internaţionale în vigoare”.

                   "Respingem speculaţiile potrivit cărora Ucraina şi Republica Moldova au instituit o blocadă economică în regiunea transnistreană. Orice mişcare spre fortificarea primatului legii este binevenită şi simpla implementare a unui acord bilateral rezonabil nu va prejudicia activitatea agenţilor economici care se supun legii", a declarat ambasadorul SUA la OSCE Julie Finley, în cadrul Consiliului permanent al OSCE de la Viena. 

                   Diplomatul american a descris ca fiind destul de simplă şi corectă procedura instituită de autorităţile moldovene pentru înregistrarea întreprinderilor transnistrene. Ambasadorul SUA la OSCE şi-a exprimat îngrijorarea în legătură cu încercările regimului de la Tiraspol de a descuraja agenţii economici din regiune să se înregistreze la instituţiile de stat ale Republicii Moldova. "Dacă comerţul companiilor este perturbat din cauză că acestea sunt constrânse sau intimidate pentru a nu se supune legii, atunci vina pentru problemele suportate de aceste companii va fi a autorităţilor transnistrene care încearcă să ocolească procedurile stabilite de protocolul vamal", a apreciat J. Finley. 

                   Amintind recentele declaraţii privind retragerea părţii transnistrene din formatul "5 plus 2"
, J. Finley a chemat Tiraspolul să participe la următoarea rundă de negocieri, preconizată pentru perioada 4-5 aprilie a.c.. Ea a apreciat drept o lipsă evidentă de bunăvoinţă din partea regimului transnistrean eşecul schimbului de informaţii militare, convenit cu câteva luni înainte, nedorinţa de a discuta despre instituirea unei misiuni internaţionale de evaluare a condiţiilor pentru desfăşurarea unor alegeri libere şi corecte şi pentru monitorizarea întreprinderilor militar-industriale din stânga Nistrului. Ea a reiterat, de asemenea, apelurile SUA către Rusia de a-şi retrage trupele de pe teritoriul Republicii Moldova "ca un semnal către conducerea transnistreană că status quo-ul din regiune nu va continua la nesfârşit".

                   2. Dosarul nuclear iranian

                   Iranul ar putea părăsi Tratatul de neproliferare nucleară dacă dreptul său la energie de origine nucleară nu mai este asigurat, a declarat recent ministrul de externe iranian Manouchehr Mottaki. "Credem că noi putem obţine drepturile noastre privind energia nucleară în conformitate cu mecanismul internaţional din care Iranul face parte, dar dacă ajungem într-un punct în care mecanismele existente nu mai asigură dreptul naţiunii iraniene la o astfel de energie, atunci politica Republicii Islamice Iran ar putea fi, eventual, revizuită şi reconsiderată", a afirmat şeful diplomaţiei iraniene. La rândul său, purtătorul de cuvânt al MAE de la Teheran, Hamid Reza Assefi, a declarat că în acest stadiu abandonarea Tratatului de neproliferare nu se află pe agenda Iranului şi că ţara aşteaptă să vadă cum se va încheia viitoarea reuniune a Consiliului de Securitate al Naţiunilor Unite referitoare la programul nuclear iranian. "Aşteptăm să vedem cum se va desfăşura reuniunea de la New York şi vom întreprinde unele acţiuni în consecinţă", a precizat el, considerând că este prea devreme pentru a face o apreciere a respectivei reuniuni a Consiliului de Securitate al ONU. Totodată, Hamid Reza Assefi, a afirmat că Iranul nu se va supune niciodată unei eventuale rezoluţii a Consiliului de Securitate prin care să-şi suspende activităţile de îmbogăţire a uraniului. 

                   Programul nuclear civil face de mai multă vreme obiectul unei controversate abordări, SUA şi o serie de ţări occidentale suspectând Iranul că programul nuclear civil al acestei ţări ascunde de fapt cercetări militare, care vizează dotarea regimului de la Teheran cu bomba atomică. De altfel, Agenţia Internaţională pentru Energie Atomică a cerut Iranului să-şi suspende toate activităţile sensibile din domeniul nuclear, în principal îmbogăţirea uraniului, şi să reia o cooperare lărgită cu AIEA, pentru ca aceasta să aibă asigurările necesare că programul nuclear al acestei ţări are un obiectiv exclusiv paşnic.
                   Recent, Manouchehr Mottaki a declarat că în disputa referitoare la activităţile sale nucleare, Iranul nu va folosi importantele sale exporturi de petrol ca armă politică. În context a fost menţionat faptul că şi Consiliul Suprem pentru Securitate Naţională al Iranului, care reprezintă ţara la convorbirile privind dosarul nuclear la acestei ţări, a anunţat că, în prezent, nu intenţionează “să joace cartea petrolului”, dar ar putea-o face dacă se schimbă condiţiile, fără a preciza ce înseamnă acest lucru. Petrolul este deosebit de important pentru economia Iranului, reprezentând 80% din totalul exporturilor ţării.

                   Preşedintele George Bush a declarat că programul nuclear al Iranului reprezintă un motiv de gravă îngrijorare pentru securitatea naţională a Statelor Unite, dar a adăugat că doreşte să fie găsită o soluţie diplomatică. Declaraţia preşedintelui american urmează unei declaraţii a lui Javier Solana, coordonatorul politicii externe a Uniunii Europene, care a spus că nu exclude posibilitatea unor sancţiuni contra Iranului. Dar şi el a adăugat că mai este încă timp pentru eforturi diplomatice. Anterior, ministrul american de externe, Condoleezza Rice, declarase că Iranul şi politicile sale sunt cea mai mare provocare cu care se confruntă acum Statele Unite.

                   Iranul s-a declarat decis să reziste presiunilor internaţionale, insistând că are dreptul să deţină tehnologie nucleară civilă, neagând acuzaţiile Statelor Unite şi Uniunii Europene că ar încerca să dezvolte arme nucleare. “Iranul pare o ţară hotărâtă să construiască arme nucleare, sfidând astfel comunitatea internaţională, care este la fel de hotărâtă să nu-i permită acest lucru. Probabil că nu ne confruntăm cu o provocare mai mare din partea unui singur stat decât cea din partea Iranului, ale cărui politici sunt îndreptate spre dezvoltarea unui Orient Mijlociu care ar fi diferit cu 180 de grade decât Orientul Mijlociu pe care am dori noi să-l vedem că se dezvoltă", a declarat Condoleezza Rice.

                   Ambasadorul american la Naţiunile Unite, John Bolton, a declarat că problema programului nuclear iranian reprezintă un adevărat test pentru Consiliul de Securitate. “Sancţiunile nu vor fi prima opţiune a Consiliului de Securitate al ONU. Se va analiza întâi posibilitatea unei declaraţii ferme care să explice foarte clar regimului iranian ce trebuie să facă şi care să ceară Iranului să întreprindă anumite acţiuni", a spus el.

                   3. Situaţia din Orientul Mijlociu

                   Mahmud Abbas a respins programul de guvernare al Hamas pe care l-a prezentat premierul desemnat Ismail Haniyeh întrucât principalele puncte politice nu sunt clare, acestea trebuind să fie în concordanţă cu cerinţele comunităţii internaţionale. Programul Hamas trebuie, de asemenea, să fie "în acord cu angajamentele asumate de Organizaţia pentru Eliberarea Palestinei şi cu programul preşedintelui Abbas, care este bazat pe pace", a adăugat liderul palestinian. Mahmud Abbas a acordat mişcării Hamas un termen de două săptămâni pentru a prezenta un nou program de guvernare.

                   Mai mulţi membri din conducerea mişcării palestinieni Hamas, care se declară islamişti moderaţi, au respins sprijinul oferit de cel considerat numărul doi al reţelei teroriste Al Qaeda, Ayman al-Zawahiri. Unul din liderii Hamas, Mahmud Zahar, a reamintit că Mişcarea de rezistenţă islamică (Hamas) are o ideologie diferită de reţeaua teroristă Al Qaeda şi că a câştigat alegerile legislative de la 25 ianuarie datorită unei abordări moderate a Islamului, fără nici o legătură cu tactica de eliminare folosită de Al Qaeda. "Noi nu suntem o mişcare care-i taxează pe oameni ca necredincioşi sau care-i abandonează. Noi suntem o mişcare care trăieşte realitatea poporului şi care dă dovadă de înţelepciune în a face ceea ce se află în Islam", a afirmat acelaşi lider al mişcării palestiniene. "Atunci când Hamas a intrat în Parlament, nu a făcut-o sub lozinca «Islamul este soluţia». Când oamenii au decis să voteze pentru Hamas, ei au crezut că Islamul poate să le rezolve problemele lor economice, sociale şi politice, la fel ca şi acţiunile armate împotriva ocupaţiei israeliene”, a subliniat Mahmud Zahar.

                   "Pentru Hamas, Islamul este complet diferit de ideologia lui Al-Zawahri", a precizat şi un alt lider al Hamas din Gaza. "Noi combatem ocupaţia israeliană şi singura noastră preocupare să reinstaurăm drepturile noastre şi să ne servim poporul. Noi nu avem nici o legătură cu vreun grup sau cu cu vreun element din afara Palestinei", a precizat el. 

                   În înregistrarea difuzată, Ayman al-Zawahiri i-a îndemnat pe musulmani la Jihad, chemându-i să lanseze împotriva Occidentului atacuri asemănătoare celor care au avut loc la New York, Washington, Madrid şi Londra, afirmând, între altele: "Trebuie să împiedicăm Occidentul cruciat să le fure petrolul musulmanilor. Ajungerea la putere nu reprezintă un scop în sine, şi niciun palestinian nu are dreptul de a abandona o palmă de pământ", a declarat el, referindu-se la mişcarea Hamas. "Laicii din cadrul Autorităţii Naţionale Palestiniene au vândut Palestina în schimbul unor firimituri. A le da dreptate ar fi contrar Islamului", a mai spus Ayman al-Zawahiri. 

                   Organizaţia islamistă radicală Jihadul islamic a ameninţat că îi va ataca pe conducătorii israelieni ca răspuns la raidurile aeriene în cursul cărora au fost eliminaţi mai mulţi dintre membrii săi marcanţi în ultimele luni. Mişcarea palestiniană face apel la toate forţele musulmane să treacă la represalii imediate împotriva "inimii entităţii sioniste", avertizându-i - totodată - pe liderii statului evreu că au devenit ţinte. Israelul şi-a intensificat, recent, atacurile punctuale în Fâşia Gaza împotriva militanţilor Jihadului islamic după ce aceştia au revendicat cea mai mare parte a tirurilor cu rachete vizând teritoriul israelian.

                   Israelul i-ar putea elimina fizic pe unii lideri ai Hamas, inclusiv pe premierul desemnat Ismail Haniyeh, dacă mişcarea radicală palestiniană reia atacurile asupra statului evreu, a declarat ministrul apărării israelian Shaul Mofaz. "Din momentul în care Hamas va relua calea terorismului, nimeni din această mişcare nu va beneficia nici de cea mai mică imunitate", a declarat el. După izbucnirea celei de-a doua Intifada, în septembrie 2000, Hamas, care a câştigat detaşat recentele alegeri legislative palestiniene şi pledează pentru distrugerea statului Israel, a lansat cel puţin 60 de atacuri teroriste antiisraeliene. Spre deosebire de Jihadul islamic însă, Hamas a respectat armistiţiul convenit anul trecut de principalele facţiuni radicale palestiniene privind oprirea operaţiunilor împotriva Israelului.

*

                   Cu prilejul vizitei la Moscova a grupării radicale Hamas, şeful şi membrii delegaţiei şi-au diminuat speranţele privind relansarea dialogului israeliano-palestinian. Şeful biroului politic al Hamas, Khaled Meshaal, care a condus delegaţia mişcării radicale, a condiţionat încheierea păcii între Israel şi palestinieni de sfârşitul ocupaţiei israeliene în teritoriile palestiniene. "Nu poate exista pace, dacă ocupaţia continuă. Acesta este mesajul adresat de noi lumii întregi şi sperăm să fim susţinuţi de comunitatea internaţională. Yasser Arafat şi Mahmud Abbas au recunoscut Israelul, ceea ce nu a schimbat cu nimic situaţia", a afirmat Khaled Meshaal. Hamas nu va merge pe calea păcii cu Israelul, decât dacă statul evreu se retrage din teritoriile ocupate în timpul războiului de şase zile din 1967, a mai  precizat Khaled Meshaal. 

                   "Contăm pe faptul că Hamas, forţă politică conducătoare în Adunarea naţională şi în viitorul guvern, va contribui la aplicarea tuturor angajamentelor deja asumate de partea palestiniană”, a declarat, la rândul său, ministrul de externe rus Serghei Lavrov. "În acest caz, prietenii noştri palestinieni pot conta pe sprijinul Rusiei, atât în calitatea sa de membru al Cvartetului de mediatori internaţionali, cât şi de membru permanent în Consiliul de Securitate al ONU", a adăugat şeful diplomaţiei ruse. 

                   O serie de analişti politici consideră că iniţiativa Rusiei de a invita lideri ai mişcării radicale neutralizează eforturile Israelului şi SUA privind izolarea Hamas pe plan mondial, cu atât mai mult cu cât această ţară face parte din Cvartetul pentru pace în Orientul Mijlociu, alături de ONU, Uniunea Europeană şi SUA. Alţii consideră medierea rusă drept o şansă pentru moderarea poziţiei radicale a Hamas, dar şi de consolidare a rolului jucat de Rusia în Orientul Mijlociu. 

                   Mişcarea palestiniană islamistă Hamas a prezentat lista Cabinetului său, aşteptând ca membrii săi cei mai loiali să preia portofolii-cheie precum afacerile externe, afacerile interne şi finanţele. Premierul desemnat Ismail Haniyeh a înaintat lista cabinetului propus preşedintelui palestinian Mahmud Abbas, după ce Hamas nu a reuşit să convingă alte facţiuni palestiniene să i se alăture în interiorul unei ample coaliţii, aşa cum dorise. 

                   Mahmud Zahar a fost propus să conducă Ministerul de Externe. Reprezentant al liniei dure a mişcării, acesta face parte dintre membrii fondatori ai Hamas. Susţinător îndârjit al continuării luptei armate, M. Zahar a afirmat recent că Hamas nu va recunoaşte Israelul, însă ar putea conveni cu acesta o încetare a focului pe termen lung. 

                   Un alt lider al Hamas, Said Siam, a fost numit în funcţia de ministru de interne, ceea ce îi permite acestuia să preia controlul asupra serviciilor de securitate. 

                   Omar Abdel-Razeq, un proeminent profesor de economie în Cisiordania, a fost desemnat să ocupe funcţia de ministru de finanţe. 

                   Analiştii se aşteaptă ca preşedintele ANP să aprobe Cabinetul propus de Haniyeh. "Cred că preşedintele le va da o şansă şi nu va respinge componenţa cabinetului", a declarat înaltul negociator şi apropiat al lui M. Abbas, Saeb Erekat. Israelul îşi menţine poziţia exprimată anterior, şi anume că nu va negocia cu un guvern format de mişcarea Hamas, iar ministrul israelian de externe, Tzipi Livni, a spus că ea nu a văzut nici o schimbare de atitudine la această grupare teroristă după câştigarea alegerilor. "Cred că evaluarea internaţională la momentul acesta este că Hamas se află încă departe de condiţiile impuse de comunitatea internaţională", a spus T. Livni. 

                   4. Cartea verde privind politica energetică a Uniunii Europene

                   Comisia Europeană, care a prezentat la 8 martie a.c., Cartea verde privind politica energetică a Uniunii Europene, le-a cerut "Celor 25" să vorbească la unison în faţa provocărilor privind aprovizionarea în materie de energie şi schimbarea climei. "Dacă dorim să vorbim aceeaşi limbă pe plan global, trebuie să profităm din plin de piaţa noastră internă şi să nu menţinem 25 de minipieţe ale energiei", a declarat preşedintele Comisiei Europene, Jose Manuel Durao Barroso. "Creşterea extraordinară a preţurilor energiei, o anumită instabilitate politică în anumite ţări furnizoare şi anumite crize recente au atras atenţia asupra necesităţii unei strategii comune", a adăugat şeful executivului comunitar. 

"Lupta împotriva schimbării climei, siguranţa aprovizionării sunt provocări energetice comune care cer soluţii comune", a declarat la rândul său Comisarul european pentru energie, Andris Piebalgs. 

                   Cartea verde privind politica energetică a Uniunii Europene, care va servi drept bază de discuţii miniştrilor energiei din ţările UE, apoi şefilor de stat şi de guvern la summit-ul programat în perioada 23-24 martie a.c., evidenţiază şase priorităţi, de la siguranţa aprovizionării la diversificarea surselor de energie. 

                   Caracteristicile noii politici europene privind energia sunt:

                   - Separarea activităţilor, pentru a permite concurenţa ori de cîte ori este posibil (în locul integrării pe verticală);

                   - Libertatea de a investi în activităţi concurenţiale (în locul planificării centralizate);

                   - Libertatea de a contracta la tarife competitive (în locul tarifului fixat);

                   - Accesul la reţea şi infrastructuri;

                   - Supravegherea sistemului de către rgulatori independenţi (în locul guvernului);

                   - Adaptarea la tehnologia informaţiei.
                   Recenta criză a gazelor naturale dintre Rusia şi Ucraina, care a perturbat la începutul anului 2006 aprovizionarea mai multor ţări din UE, a readus la lumină vulnerabilitatea europenilor, care sunt din ce în ce mai dependenţi de importuri. Comisia Europeană preconizează crearea unui Observator european al aprovizionării cu energie şi o revizuire a normelor europene privind stocurile strategice de gaze naturale şi petrol, pentru a se contracara "potenţiale perturbări".

                   Ecologiştii din Parlamentul European au cerut, în repetate rânduri, ca Uniunea Europeană să includă abandonarea progresivă a petrolului în strategia sa energetică. "A dori să elaborezi o strategie energetică sigură şi durabilă fără a face o prioritate din abandonarea progresivă a petrolului în transporturi dovedeşte o neînţelegere deplină a dosarului", a declarat Claude Turmes, vicepreşedinte al grupului Verzilor/Alianţa liberă Europeană din Parlamentul European. 

                   5. Situaţia din Irak la 3 ani de la declanşarea acţiunilor militare

                   Preşedintele american George W. Bush a stabilit obiectivele forţelor de securitate irakiene pentru ca acestea să poată controla mai mult teritoriile aflate sub controlul coaliţiei internaţionale până la sfârşitul anului 2006. "Obiectivul nostru este de a găsi o variantă pentru ca irakienii să controleze tot mai mult din teritoriul aflat în responsabilitatea forţelor coaliţiei până la sfârşitul acestui an", a declarat George W. Bush. Preşedintele american, presat de majoritatea opiniei publice americane care solicită diminuarea numărul soldaţilor americani din Irak sau, conform unor sondaje, retragerea completă a acestora, a afirmat că agravarea situaţiei prin escaladarea violenţelor după dinamitarea moscheei din Samara, la 22 februarie a.c., a făcut aproape imposibilă reducerea imediată a efectivului trupelor americane, care numără aproximativ 135.000 de soldaţi. 

                   Preşedintele american a apreciat participarea irakienilor la alegerile din această ţară şi dorinţa irakienilor de a elimina minoritate care provoacă violenţe în Irak. Potrivit liderului de la Casa Albă, forţele irakiene de securitate au făcut o treabă bună în ceea ce priveşte intervenţia în cadrul conflictului izbucnit pe criterii confesionale. 

                   Un guvern de uniune naţională trebuie format rapid în Irak pentru evitarea unui război civil, a afirmat ministrul american al apărării, Donald Rumsfeld. El a admis că tensiunile comunitare sunt puternice în Irak după atentatul împotriva unei moscheei şiite din oraşul Samarra, însă a precizat că ţara nu se află într-un război civil. În opinia ministrului american al apărării, problema este mai degrabă una politică decât de securitate. "Trebuie ca principalele partide din această ţară să recunoască gravitatea situaţiei şi să se unească pentru a forma un guvern de uniune naţională. Acest lucru ar permite, în opinia mea, să calmeze situaţia", a adăugat el.

*

                   La 9 martie a.c., Irakul a executat prin spânzurătoare 13 rebeli. Este pentru prima dată de la invazia militară americană când are loc acest gen de execuţii. "Autorităţile competente au adus la îndeplinire sentinţele de condamnare la moarte a 13 terorişti", se afirmă în comunicatul guvernului. Guvernul a dezvăluit numai numele unui singur condamnat la moarte, Shukair Farid, un fost poliţist din Mosul, care ar fi recunoscut că a conlucrat cu luptători sirieni pentru a racola irakieni în vederea comiterii de asasinate împotriva poliţiei şi civililor.

                   În septembrie anul trecut, Irakul a spânzurat trei asasini de drept comun, fiind vorba de primele execuţii de la căderea de la putere a lui Saddam Hussein. Cei trei au fost condamnaţi la moarte pentru uciderea a trei poliţişti, răpiri şi viol. Pedeapsa cu moartea a fost reintrodusă în iunie 2004 mai mult pentru a putea fi aplicată dacă procesul în care este implicat fostul dictator irakian se va încheia cu verdicte de pedepse capitale. 

                   Sentinţele capitale trebuie aprobate de cei trei membri ai preşedinţiei ţării. Preşedintele Jalal Talabani a refuzat să semneze ordinele de spânzurare atât pentru condamnările din septembrie 2005 cât şi pentru cele de la 9 martie a.c., dar i-a mandatat pe cei doi vicepreşedinţi cu această prerogativă. 

                   Preşedintele Statelor Unite ale Americii, George W. Bush, i-a invitat  pe responsabilii politici irakieni să lucreze la formarea unui guvern care să reflecte voinţa poporului şi a dat asigurări că Administraţia sa "pune în funcţiune o strategie care va conduce la victorie". Cu prilejul împlinirii a trei ani de la declanşarea intervenţiei din Irak, liderul de la Casa Albă a calificat totodată drept progrese încurajatoare participarea de 75% din electorat la alegerile legislative irakiene din decembrie 2005, ca şi negocierile care au loc în prezent pentru formarea unui guvern de uniune naţională. 

                   Comandantul forţelor americane din Irak, George Casey, a apreciat că trupele SUA trebuie să rămână pe teritoriul irakian timp de mai mulţi ani, deşi numărul lor ar urma să fie redus pe măsură ce forţele irakiene vor deveni mai capabile să asigure singure securitatea ţării. El a afirmat de asemenea că, în opinia sa, nu există riscul unui război civil în Irak, recunoscând însă totodată că situaţia este fragilă şi va rămâne astfel până la formarea unui guvern de uniune naţională. 

                   6. Raportul anual al Departamentului de Stat al SUA cu privire la situaţia drepturilor omului în lume

                   Raportul anual al Departamentului de Stat al SUA cu privire la situaţia drepturilor omului în lume, dat recent publicităţii la Washington, menţionează Iranul şi China în rândul statelor care au încălcat grav drepturile omului în anul 2005, constatând în schimb o ameliorare netă din acest punct de vedere în Balcani şi Africa centrală. 

                   În raport se afirmă că pe parcursul anului trecut au avut loc încălcări sistematice ale drepturilor omului într-un număr de 7 ţări unde "puterea este concentrată în mâinile unor lideri care nu dau socoteală nimănui" - Republica Populară Democrată Coreeană (Coreea de Nord), Myanmar, Iran, Zimbabwe, Cuba, China şi Belarus. 

                   În Iran, "bilanţul deja precar al guvernului în materie de drepturile omului şi democraţie s-a deteriorat în 2005", se precizează în raport, care aminteşte excluderea a o mie de candidaţi de la scrutinul prezidenţial din iunie, soldat cu victoria ultraconservatorului Mahmud Ahmadinejad. 

                   În acelaşi timp, potrivit documentului, în China guvernul a continuat să comită grave abuzuri, inclusiv restricţii impuse mass-media şi Internet-ului. 

                   Raportul atrage de asemenea atenţia asupra situaţiei precare a drepturilor omului din Belarus, care "a continuat să se înrăutăţească înceea ce priveşte unele aspecte, iar guvernul a continuat să comită numeroase abuzuri", fiind citate cele împotriva unor ziarişti şi creşterea numărului de deţinuţi politici. Secretarul de stat Condoleezza Rice a calificat de altfel anul trecut Belarus - drept "ultima tiranie din Europa". 

                   În schimb, în Balcani, s-a înregistrat în 2005 "o ameliorare notabilă a situaţiei drepturilor omului, democraţiei şi statului de drept, ceea ce a adus un plus de stabilitate şi securitate în regiune". Raportul menţionează întărirea cooperării Croaţiei cu Tribunalul Penal Internaţional pentru crime de război în fosta Iugoslavie, amintind arestarea în decembrie 2005, de către autorităţile spaniole, a fostului general croat Ante Gotovina, unul din suspecţii cei mai căutaţi de TPI. 

                   Raportul Departamentului de Stat salută totodată reducerea violenţelor şi îmbunătăţirea situaţiei în materie de drepturile omului în regiunea Marilor Lacuri din Africa - Republica Democratică Congo, Rwanda, Burundi şi Uganda -, ce a permis revenirea la căminele lor a zeci de mii de refugiaţi sau strămutaţi. 

                   Documentul nu omite nici situaţia din Irak, unde "a crescut numărul informaţiilor privind asasinate politice sau arbitrare" şi folosirea torturii, şi nici pe cea din Rusia, unde, dacă s-au înregistrat progrese în ce priveşte independenţa justiţiei şi combaterea traficului de persoane, puterea este tot mai centralizată, iar în Cecenia drepturile omului sunt în continuare nerespectate.

                   În ceea ce priveşte România, se apreciază că Guvernul de la Bucureşti a depus eforturi din ce în ce mai mari în acest domeniu pe parcursul anului 2005. Între ameliorările constatate în cazul României se numără diminuarea violenţei împotriva jurnaliştilor, eforturile guvernamentale de combatere a corupţiei şi măsurile continue de recunoaştere a adevăratei istorii a Holocaustului din România. Raportul salută, de asemenea, faptul că România a acceptat să găzduiască temporar 439 refugiaţi uzbeci, din considerente umanitare. 

                   În acelaşi timp, raportul menţionează câteva probleme observate în anii trecuţi şi care încă persistă, cum ar fi abuzurile poliţiei şi hărţuirea deţinuţilor, violenţa şi discriminarea împotriva romilor, progresul lent în ceea ce priveşte retrocedarea proprietăţilor Bisericii Greco-Catolice şi altor culte şi asistenţa necorespunzătoare acordată persoanelor cu dizabilităţi. 

*

                   China a replicat Departamentului de Stat al SUA şi a acuzat la rândul său administraţia americană de grave încălcări ale drepturilor omului, atât pe teritoriul american cât şi în străinătate, îndeosebi în Irak. "Ca şi în anii precedenţi, Departamentul de Stat american a arătat cu degetul situaţia drepturilor omului în peste 190 de ţări şi regiuni, inclusiv China, dar a păstrat tăcerea cu privire la violarea drepturilor omului în SUA", subliniază un raport difuzat de agenţia oficială chineză Xinhua. Autorităţile chineze acuză între altele administraţia americană că a restrâns libertăţile publice după atentatele de la 11 septembrie 2001, amintind în special programul de interceptare a convorbirilor telefonice şi detenţiile ilegale, care au provocat în ultimele luni o vastă controversă atât în SUA, cât şi în Europa. Raportul Chinei face referire de asemenea la Irak, notănd că "guvernul american comite frecvent masacre deliberate împotriva unor oameni nevinovaţi, în efortul său de război şi în cadrul operaţiunilor sale militare în alte ţări".

                   7. Alegerile din Belarus

                   Cele peste 7 milioane de personae cu drept de vot din Belarus au fost chemate să voteze, la 19 martie a.c., noul preşedinte al ţării. 

                   Preşedintele Aleksandr Lukaşenko a fost reales pentru un al treilea mandat cu 82,6% din voturi, potrivit rezultatelor anunţate de Comisia electorală, 6% principalul său contracandidat, Aleksandr Milinkevici, obţinând 6% din voturi. 

               Partidele de opoziţie susţin însă că rezultatele alegerilor au fost falsificate de regimul preşedintelui Lukaşenko şi au cerut anularea scrutinului. În faţa a circa 10.000 de persoane adunate în piaţa centrală a capitalei Minsk, Aleksandr Milinikevici, “susţinător al unei revoluţii paşnice după modelul revoluţiei portocalii” de la sfârşitul anului 2004 din Ucraina, a afirmat că alegerile au fost o farsă şi a dat asigurări că se va adresa organizaţiilor internaţionale ca scrutinul să fie invalidat. Acuzaţiile de fraudă au la bază şi faptul că peste 20% din alegători au votat printr-o procedură de scrutin anticipat, lansată cu cinci zile înainte de data de 19 martie. Potrivit unui sondaj al opoziţiei, A. Milinkevici ar fi obţinut 30% din voturi, în timp ce A. Lukaşenko nu a depăşit pragul de 50%, necesar pentru a obţine victoria din primul tur. 

                   Precedenta realegere din 2001 a lui A. Lukaşenko nu a fost recunoscută de OSCE. Organizaţia paneuropeană a trimis şi la recentul scrutiny 500 de observatori, care şi-au exprimat deja îngrijorările privind corectitudinea alegerilor. Totodată, mai mulţi observatori şi corespondenţi de presă au fost împiedicaţi să asiste la alegeri. "Am văzut o campanie cu probleme, am primit un număr de plângeri privind hărţuiri şi arestări. Iar în ultimele zile am văzut arestări atât din rândul activiştilor politici, cât şi din rândul membrilor societăţii civile", a declarat purtătorul de cuvânt al OSCE, Urdur Gunnarsdottir. 

                   Misiunea observatorilor CSI consideră că alegerile prezidenţiale din Belarus au fost "libere, deschise şi transparente", după cum a declarat şeful acestei misiuni, Vladimir Ruşailo. "În Belarus au fost create toate condiţiile necesare de drept şi organizaţionale pentru realizarea monitorizării internaţionale a scrutinului, ceea ce demonstrează deschiderea şi transparenţa procesului de votare", a afirmat el. Observatorii CSI au apreciat că au fost create "condiţii egale pentru toţi candidaţii la preşedinţie, ceea a reprezentat un element important pentru asigurarea unor alegeri democratice şi transparente". 

                   Austria, ţară care asigură în prezent preşedinţia semestrială a UE, a denunţat, prin ministrul său de externe Ursula Plassnik, "climatul de intimidare şi de blocare a opoziţiei”, iar vicepreşedintele Comisiei Europene Guenther Verheugen a declarat că Belarus nu poate fi un partener al UE atâta timp cât rămâne "ultima dictatură a Europei". 

                   Secretarul general al Organizaţiei Tratatului Atlanticului de Nord, Jaap de Hoop Scheffer, a condamnat modul în care s-au derulat alegerile prezidenţiale din Belarus, care au condus la realegerea preşedintelui Alexandr Lukaşenko. "În numele NATO, condamn modul în care s-au derulat alegerile din Belarus", a afirmat Jaap de Hoop Scheffer într-o declaraţie difuzată la Bruxelles. "După cum au afirmat observatorii internaţionali, în special cei din partea OSCE, procesul electoral nu a respectat normele democratice", a precizat el. "Cetăţenii din Belarus au dreptul să îşi aleagă liderii în cadrul unui veritabil proces democratic iar acest drept le-a fost din nou refuzat", a afirmat Secretarul general al NATO, care le-a cerut autorităţilor din Belarus "să ia măsurile necesare pentru a aplica normele democratice euro-atlantice, în special pe cele care s-au angajat să le respecte în cadrul Parteneriatului pentru Pace".

                   SUA şi-au exprimat îndoiala în legătură cu faptul că alegerile prezidenţiale desfăşurate în Belarus, care au condus la realegerea preşedintelui Alexandr Lukaşenko, s-au derulat într-o manieră liberă şi corectă, şi a făcut apel la organizarea de noi alegeri în această ţară. "Acţiunile guvernului de la Minsk înainte de alegeri erau clar în contradicţie cu angajamentul în favoarea unor alegeri prezidenţiale libere şi corecte", a afirmat un responsabil din cadrul Departamentului de Stat. "Cred că trebuie să ne consultăm cu OSCE şi UE în legătură cu măsurile pe care trebuie să le luăm ca răspuns la acţiunile guvernului din Belarus", a precizat el. 

                   Purtătorul de cuvânt al Casei Albe, Scott McClellan, s-a referit la rândul său la sancţiuni împotriva Belarusului, afirmând că măsuri precum restricţii de călătorie sunt lucruri pe care le luăm în considerare. "SUA nu acceptă rezultatele alegerilor", a declarat Scott McClellan, subliniind că scrutinul s-a desfăşurat într-un climat de frică. 

